b'\n_START_ARTICLE_\nBrionska deklaracija\n_START_SECTION_\nOkoli\xc5\xa1\xc4\x8dine\n_START_PARAGRAPH_\nDelegacija Evropske unije, ki so jo sestavljali zunanji ministri Nizozemske Hans van den Broek, Luksemburga Jacques Poos in Portugalske Jo\xc3\xa3o de Deus Pinheiro, se je na Brionih sestala s slovensko, hrva\xc5\xa1ko in jugoslovansko zvezno delegacijo. _NEWLINE_V jugoslovanski delegaciji so bili predsednik vlade Ante Markovi\xc4\x87, notranji minister Petar Gra\xc4\x8danin, zunanji minister Budimir Lon\xc4\x8dar in pomo\xc4\x8dnik obrambnega ministra Stane Brovet ter \xc4\x8dlani predsedstva SFRJ (brez predstavnikov srbskih pokrajin), med njimi tudi dr. Borisav Jovi\xc4\x87. Hrva\xc5\xa1ko je zastopal dr. Franjo Tu\xc4\x91man, iz Slovenije pa so se sestanka udele\xc5\xbeili predsednik predsedstva Milan Ku\xc4\x8dan, premier Lojze Peterle, zunanji minister dr. Dimitrij Rupel, slovenski predstavnik v jugoslovanskem predsedstvu dr. Janez Drnov\xc5\xa1ek in predsednik slovenske skup\xc5\xa1\xc4\x8dine dr. France Bu\xc4\x8dar. _NEWLINE_Po pogajanjih, ki so trajala celih petnajst ur, so sprejeli skupno deklaracijo:\n_START_SECTION_\n1. Re\xc5\xbeim na meji\n_START_PARAGRAPH_\nNadzor nad mejnimi prehodi bo prevzela policija Slovenije. Delovala bo v skladu z zveznimi predpisi.\n_START_SECTION_\n2. Carine\n_START_PARAGRAPH_\nSporazum, ki so ga podpisali predstavniki zvezne vlade in vlade Republike Slovenije 20. junija 1991, je potrjen in bo uresni\xc4\x8den. Carine bodo ostale zvezni dohodek in pobirali jih bodo slovenski cariniki. Vpla\xc4\x8devali jih bodo na skupen ra\xc4\x8dun, ki ga bodo nadzorovali zvezni in republi\xc5\xa1ki finan\xc4\x8dni ministri skupaj z enim ali dvema zunanjima kontrolorjema.\n_START_SECTION_\n3. Nadzor zra\xc4\x8dnega prometa\n_START_PARAGRAPH_\nObstaja enoten nadzor zra\xc4\x8dnega prometa za vso Jugoslavijo. Ves doma\xc4\x8di in mednarodni zra\xc4\x8dni promet \xc4\x8dez Jugoslavijo bo nadzoroval in zagotavljal pristojni zvezni organ.\n_START_SECTION_\n4. Varnost na mejah\n_START_PARAGRAPH_\nVzpostaviti je treba stanje, ki je veljalo pred 25. junijem 1991. V \xc4\x8dasu suspenza (tri mesece) opraviti pogajanja, da bi omogo\xc4\x8dili regularen prenos vseh pristojnosti JLA na tem podro\xc4\x8dju. Na mejah bo ostal re\xc5\xbeim, ki je utemeljen na evropskih merilih.\n_START_SECTION_\n6. Ujetniki\n_START_PARAGRAPH_\nVse osebe, ki so zaprte zaradi sovra\xc5\xbenosti od 25. junija 1991, je treba \xc4\x8dim prej osvoboditi, najkasneje do 8. julija do 24.ure. V zvezi z izvajanjem te odlo\xc4\x8ditve bo potekalo sodelovanje z mednarodnim Rde\xc4\x8dim kri\xc5\xbeem.\n_START_SECTION_\nUvod\n_START_PARAGRAPH_\nPolo\xc5\xbeaj v Jugoslaviji zadeva vse \xc4\x8dlanice DEVS. Komite visokih funkcionarjev je na svoji seji v Pragi preu\xc4\x8dil mo\xc5\xbenost, da bo v Jugoslavijo poslal ve\xc4\x8dnacionalno opazovalno misijo. O\xc4\x8ditno je, da tak\xc5\xa1na misija lahko dela le ob popolnem soglasju vseh zainteresiranih strani. Da bi misiji omogo\xc4\x8dili izvr\xc5\xa1evanje nalog je nujno dolo\xc4\x8diti njen mandat in njene pravice ter dol\xc5\xbenosti. Financiranje te operacije in vrsto prakti\xc4\x8dnih vpra\xc5\xa1anj je treba prav tako dolo\xc4\x8diti. V ta namen predlagamo:\n_START_SECTION_\nMandat\n_START_PARAGRAPH_\nUstanavlja se opazovalna misija z nalogo nadzorovanja polo\xc5\xbeaja v Jugoslaviji, predvsem aktivnosti v Sloveniji in morda tudi na Hrva\xc5\xa1kem. Cilj misije je, da nadzoruje izvajanje drugih elementov sporazuma, ki so ga dosegle jugoslovanske strani s pomo\xc4\x8djo Evropske skupnosti.\n_START_SECTION_\nTrajanje mandata\n_START_PARAGRAPH_\nOpazovalni misiji je treba omogo\xc4\x8diti \xc4\x8dimprej\xc5\xa1nji za\xc4\x8detek dela. Misija bo delovala vse dotlej, dokler bodo zainteresirane strani menile, da je to potrebno.\n_START_SECTION_\nDolo\xc4\x8danje obsega aktivnosti\n_START_PARAGRAPH_\nPod sedanjimi pogoji bo misija svojo dejavnost omejila na Slovenijo in morda na Hrva\xc5\xa1ko. \xc4\x8ce bo potrebno, bodo obseg njenega delovanja ponovno preu\xc4\x8dili ob soglasju vseh zainteresiranih strani.\n_START_SECTION_\nSestava in na\xc4\x8din delovanja\n_START_PARAGRAPH_\nOpazovalna misija je lahko me\xc5\xa1ana, to pomeni, da so njeni \xc4\x8dlani lahko voja\xc5\xa1ke osebe in civilisti. _NEWLINE_Misija lahko \xc5\xa1teje od 30 do 50 \xc4\x8dlanov. Ker je pomembno, da deluje \xc4\x8dim bolj u\xc4\x8dinkovito, izbor \xc4\x8dlanov misije ne bi smel upo\xc4\x8dasniti za\xc4\x8detka njenega delovanja. Prakti\xc4\x8dna re\xc5\xa1itev bi lahko bila, da bi anga\xc5\xbeirali opazovalce med civilnimi in voja\xc5\xa1kimi \xc4\x8dlani delegacije CSBM na Dunaju, kjer \xc5\xbee obstaja ekspertiza glede procesa KEVS. Njim se lahko pridru\xc5\xbeijo druge civilne ali voja\xc5\xa1ke osebe. Misija bo ustanovila center za koordinacijo v Jugoslaviji. Iz tega centra bodo po\xc5\xa1iljali manj\xc5\xa1e skupine - na primer po dva \xc4\x8dlana - na razli\xc4\x8dna obmo\xc4\x8dja. Po en oficir za zvezo, pripadnik vsake nasprotne strani, bo imenovan za spremstvo tak\xc5\xa1nim opazovalnim enotam ob vsakem \xc4\x8dasu.\n_START_SECTION_\nStruktura poveljevanja in supervizija\n_START_PARAGRAPH_\nOpazovalne enote bodo delovale pod nadzorom \xc5\xa1efa opazovalne misije. \xc5\xa0ef opazovalne misije bo po\xc5\xa1iljal vsakodnevna sporo\xc4\x8dila prek sekretariata KEVS v Pragi komiteju visokih funkcionarjev. Komite mora biti ustrezno telo, v katerem bodo skrbeli za vse dejavnosti opazovalne misije in odlo\xc4\x8dali, ali bodo mandat misije podalj\xc5\xa1ali, \xc4\x8de bo to potrebno.\n_START_SECTION_\nPravna vpra\xc5\xa1anja\n_START_PARAGRAPH_\nTreba je zagotoviti pravne pogoje, tako da bi misija lahko opravljala svoje naloge. To vklju\xc4\x8duje zagotovitev diplomatske imunitete kot tudi svobodo gibanja in komuniciranja v Jugoslaviji, to pa pomeni tudi komunikacijo s centrom za koordinacijo in veleposlani\xc5\xa1tvi.\n_START_SECTION_\nPrakti\xc4\x8dna vpra\xc5\xa1anja\n_START_PARAGRAPH_\nMed \xc5\xa1tevilnimi prakti\xc4\x8dnimi vpra\xc5\xa1anji je treba re\xc5\xa1iti tudi vpra\xc5\xa1anja, ki zadevajo prevozna sredstva, in zagotoviti prevajalske storitve, ki morajo biti na voljo opazovalnim enotam, kot tudi na\xc4\x8din, kako se bodo opazovalci identificirali kot \xc4\x8dlani opazovalne misije KEVS. _NEWLINE_Ker opazovalna misija ni mirovna sila, njeni \xc4\x8dlani ne bodo oboro\xc5\xbeeni.'